Id-Deputat Nazzjonalista Jason Azzopardi qal li l-Air Malta tħallas €300,000 f'kera ta' ajruplani fix-xahar, meta tista' tikri tipi oħra li jiswew kważi n-nofs. F'mistoqsija parlamentari t-Tlieta wara nofsinhar, Dr Azzopardi qal li l-ajruplani tat-tip Airbus 320neo jinkrew b'rata ta' iktar minn €300,000 fix-xahar meta ajruplan tat-tip Airbus 320 jista' jinkera b'rata viċin in-nofs. Huwa staqsa xwassal biex id-deċiżjoni tkun li jiġu mikrija ajruplani tat-tip Airbus 320neo u mhux Airbus 320. Fit-tweġiba tiegħu, il-Ministru għall-Finanzi Clyde Caruana qal li l-Air Malta tikri l-ajruplani tagħha mingħand Lessors internazzjonali u rinomati b'rati skont is-suq, fejn għandha wkoll il-pjan li tibdel l-A320s antiki li topera fil-preżent. "L-Air Malta għandha konferma minn ditta ewlenija ta' verifika li r-rati tal-kirijiet tal-ajruplani il-ġodda huma kollha skont is-suq," insista l-Ministru. Il-Ministru qal li A320 NEOs huma ajruplani ħafna aktar effiċjenti, jaħlu anqas fuel, kif ukoll għandhom vantaġġi fejn il-magni jagħmlu ħafna inqas ħoss meta joperaw. "Dan ifisser li l-Air Malta tħallas ħafna inqas fuq noise charge kull meta tinżel f'ajruport. Dan il-proċess kollu jgħin lill-kumpanija biex iżżid l-effiċjenza fl-operat tagħha," kompla jgħid il-Ministru. Bħalissa, l-Air Malta għandha tliet Airbus A320-200 kif ukoll 4 A320neo u ieħor ordnat. .td_uid_3_60d2fd19d4444_rand.td-a-rec-img{text-align:left}.td_uid_3_60d2fd19d4444_rand.td-a-rec-img img{margin:0 auto 0 0}